Taal Aktie Komitee

Taal Aktie Komitee (Hizkuntza Ekintzaren Batzordea, euskaraz), TAK ere deitua modu laburrean, nederlanderaren aldeko erakunde abertzale flandriarra da, Brusela eta Brusela inguruko herrien nortasun flandriarra azpimarratzen duena eta eremu horretako flandriarren eskubide linguistikoak defendatzen dituena. Era berean, Flandriako independentzia ere aldarrikatzen du. 

 Belgikako testuinguru linguistikoa 

Belgikako estatua sortu zenean (1830ean) agintariek frantsesaren aldeko hautua egin zuten eta hizkuntza hori izendatu zuten estatuko hizkuntza ofizial bakarra, nahiz eta Flandrian flandriera (nederlandera) hizkuntza nagusia izan. Horren ondorioz, XIX. mendean eta XX. mendearen hasieran nederlanderaz hitz egiten zuten eremu eta hiri batzuk frankofono bihurtu ziren (Mouscron-Moeskroen, Comines-Komen edo Brusela hiriburua bera ere). 

1962an muga linguistikoa ezarri zen Belgikan. Brusela hiriburua eremu elebidun izendatu zen, eta Flandria eta Valonia eremu elebakartzat jo ziren. Frankofonoek, horretaz gain, zera exijitu eta lortu zuten: frankofonoen edo nederlanderadunen kopurua %30 edo gehiago zuten herriek "hizkuntza erraztasunak" izatea, hots, administrazio publikoaren aurrean herritarrek nahi duten hizkuntzan (frantsesez edo nederlanderaz) hitz egin ahal izatea.

Brusela inguruko eremua flandriarra izan arren (hiriburua izan ezik, nagusiki frankofonoa dena) azken urteotako mugimendu demografikoek frankofonoen presentzia areagotu egin dute hor. Ondorioz, eremu horretako herri batzuk, duela gutxi arte nederlanderadunak izan zirenak, orain hizkuntza erraztasunak dituzte, mugimendu abertzale frandriarrean ezinegon eta haserrea sortu dituena.

 Historia 

TAK taldea 1972an sortu zen, Belgikako hizkuntza-gatazkak pil-pilean zeudenean (gogoratu, esaterako, 1968an Lovainako Unibertsitate Katolikoa, ordura arte frankofonoa izan zena, bitan banatu zela). Hasiera batean borroka linguistikoa helburu bakarra bazen ere, 1975etik aurrera taldeak Flandriako independentzia politikoa ere defendatu zuen. TAKek ez du lotura organikorik inongo alderdi politikorekin, eta bere independentzia organikoari eusten dio. Hasierako 25 urteetan akrobazia ludiko eta zuzeneko ekintza ikusgarriak burutzeagatik ezagun bihurtu zen  Cuypers, Henk (2023) Taal Aktie Komitee Encyclopedie van de Vlaamse beweging .

Brusela inguruko herrietan eta Voeren eskualdean jardun du, bereziki, TAKek. Eta baita muga linguistikoaren inguruko herrietan ere. Hor, frankofonoen eta flandriarren arteko hizkuntza gatazkak oso bortitzak izan ziren 1970ko eta 1980ko hamarkadetan (Voeren, Schaarbeek....).

Flandriako eskuin-muturreko talde batzuk TAKen kontrola hartzen saiatu diren arren, taldeak bere independentzia organikoari tinko eutsi dio  Cuypers, Henk (2023) Taal Aktie Komitee Encyclopedie van de Vlaamse beweging .

Belgikatik kanpo, taldeak Taalverdediging fundazio holandarrarekin ere kolaboratu zuen 2002an, Amsterdam-Schipholgo aireportuan ingelesezko seinale elebakarren aurka protesta eginez eta aireportuan nederlanderazko seinaleak berriz sartzearen alde.

 Erreferentziak 

 Kanpo estekak 

Kategoria: Hizkuntzaren aldeko presio-taldeak
Kategoria: Flandriar nazionalismoa